Procuratura Anticorupție, dosar penal pentru concursul anulat la șefia Parchetului General
- Iuliu Vlădescu
- 2 martie 2024, 12:19
Procuratura Anticorupție din Republica Moldova a deschis un dosar penal cu privire la concursul anulat pentru șefia Parchetului General.
Șefa Procuraturii Anticorupție, Veronica Dragalin, a anunțat că instituția pe care o conduce are competența de a investiga abuzul, neglijența în serviciu sau încercarea de a influența pe cineva prin presiuni sau corupere.
Dosar penal cu privire la concursul anulat pentru șefia Parchetului General
"Procuratura Anticorupție s-a autosesizat și a fost înregistrat un proces-verbal care dispune circumstanțele depistate. Pornirea acestui proces penal o să ne permită să examinăm cum a avut loc acest concurs și să ajungem la niște soluții.
Subiecții speciali dați în competența Procuraturii Anticorupție includ membrii Consiliului Superior al Procurorilor (CSP). PA are competența de a investiga abuzul, neglijența în serviciu sau încercarea de a influența pe cineva prin presiuni sau corupere.
În cadrul procesului penal se va stabili dacă se trece la altă fază de deschidere a unui dosar sau nu. Am decis să-mi asum eu personal această investigație. Nu vreau să pun un subaltern de-al meu în poziția să investigheze un caz așa de sensibil. Acest proces penal ar putea avea în vizor membri CSP, dar și candidați la concurs", a declarat Veronica Dragalin.
Concurs anulat, investigat de Procuratura Anticorupție
Reamintim că CSP a anulat rezultatele concursului pentru funcția de Procuror General. Consursul fusese câștigat de adjunctul Procuraturii Anticorupție, Octavian Iachimovschi.
Decizia de anulare a concursului a fost luată de membrii CSP în 28 februarie, după o dezbatere aprinsă, cu ușile închise, de peste două ore. CSP a mai anunțat că va organiza un nou concurs.
Procuratura Anticorupție, îngrijorată de neregulile de la concurs
Procuratura Anticorupție și-a exprimat îngrijorarea față de felul în care a fost organizat concursul pentru funcția de Procuror General și față de felul în care au fost anunțate rezultatele.
După anularea concursului pentru funcția de Procuror General, Olesea Vîrlan, unul dintre membrii CSP, a oferit o serie de justificări, spunând că au existat erori în fișele de evaluare.
Iar președintele Consiliului Superior al Procurorilor (CSP), Dumitru Obadă, a declarat că Olesea Vîrlan ar trebui să demisioneze după scandalul cu depunctarea lui Ion Munteanu, unul dintre candidații la funcția de Procuror General, întrucât exact acest lucru a dus la anularea concursului.